A Tanács határozata

(2001. május 28.)

a közös halászati politika keretében alkalmazandó ellenőrzési, felügyeleti és megfigyelési rendszerek végrehajtása során a tagállamoknál felmerült bizonyos kiadásokhoz nyújtandó közösségi pénzügyi hozzájárulásról

(2001/431/EK)

AZ EURÓPAI UNIÓ TANÁCSA,

tekintettel az Európai Uniót létrehozó szerződésre és különösen annak 37. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel:

(1) A közös halászati politika, amely garantálja a halállományok és ezáltal az ágazatban a foglalkoztatás hosszú távú fennmaradását, csak abban az esetben valósíthatja meg célkitűzéseit, ha maradéktalanul érvényesülnek e politika szabályai és érvényesül a hatékony ellenőrzés.

(2) Ezeket a célkitűzéseket és szabályokat elsősorban a halászat és akvakultúra közösségi rendszerének létrehozataláról szóló, 1992. december 20-i 3760/92/EK tanácsi rendelet [3], valamint a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendelet [4] határozza meg.

(3) A közös halászati politika keretében alkalmazandó ellenőrzési, felügyeleti és megfigyelési szabályok végrehajtásának biztosításával a tagállamok a Közösség érdekeit szolgáló kötelezettségnek tesznek eleget.

(4) Egyes tagállamok számára az ellenőrzési feladat terjedelme különösképpen megterhelő és aránytalanul nagy terhet jelent.

(5) Ezért a Közösségnek hozzá kell járulnia az egyes tagállamokban felmerült ellenőrzési, felügyeleti és megfigyelési kiadásokhoz.

(6) Tekintettel az 1991 és 1995 közötti időszakban a 89/631/EGK tanácsi határozat [5] és az 1996 és 2000 közötti időszakban a 95/527/EK tanácsi határozat [6] alapján nyújtott közösségi pénzügyi hozzájárulás kedvező hatására, szükséges ezen határozatok további fenntartása, azonban nem a határozatok egyszerű megújítása formájában. Bizonyos kiadások csökkentése szükséges tehát ahhoz, hogy nagyobb támogatásra legyen lehetőség egyéb területeken.

(7) E határozat alkalmazására rendelkezésre álló 2001 és 2003 közötti hároméves időszak lehetővé teszi, hogy a Közösség elegendő ideig járuljon hozzá a költségekhez úgy, hogy ez ne menjen elébe a közös halászati politikában a 3760/92/EGK rendelet 14. cikke alapján eldönthető módosításoknak.

(8) Az Európai Parlament, a Tanács és a Bizottság között a költségvetési fegyelemről és a költségvetési eljárás fejlesztéséről szóló, 1999. május 6-i intézményközi megállapodás [7] 34. pontja értelmében ez a határozat a pénzügyi támogatás nyújtásának teljes időtartamára pénzügyi referenciával egészül ki, amely azonban nem befolyásolja a költségvetési hatóságnak a Szerződésben meghatározott jogosítványait.

(9) A megfelelő pénzügyi források éves előirányzatokként bekerülnek az Európai Unió általános költségvetésébe.

(10) A Közösség pénzügyi hozzájárulásának előfeltétele, hogy a kedvezményezett tagállam kielégítő szintű ellenőrzést érvényesítsen tengeren és szárazföldön egyaránt.

(11) A kedvezményezett tagállamok kötelesek évenként és a hároméves időtartam (2001–2003) végén értékelni ellenőrzési programjaik célkitűzéseit és az ellenőrzési programokra fordított kiadások hatását.

(12) Az e határozat végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal [8] összhangban kell bevezetni.

(13) A közös halászati politika keretében alkalmazandó ellenőrzési, felügyeleti és megfigyelési rendszerek végrehajtása során a tagállamoknál felmerült bizonyos kiadásokhoz nyújtandó közösségi hozzájárulás folytonosságának biztosításához elengedhetetlen, hogy 2001. január 1-jétől alkalmazzák ezt a határozatot,

ELFOGADTA EZT A HATÁROZATOT:

1. cikk

A Közösség az ebben a határozatban közölt feltételekkel pénzügyi hozzájárulást (a továbbiakban "pénzügyi hozzájárulás") nyújthat a tagállamok által a 2847/93/EGK tanácsi rendeletben megfogalmazott közös halászati politika keretében alkalmazandó ellenőrzési, vizsgálati és felügyeleti rendszerek végrehajtása céljából létrehozott ellenőrzési programokhoz.

Az ellenőrzési programok meghatározzák, különösen a 2. cikkben említett intézkedések célkitűzéseit, a szükséges eszközöket és az előirányzott költségeket.

2. cikk

A pénzügyi hozzájárulás az ellenőrzési programokban meghatározott bizonyos kiadásokhoz nyújtható és előirányozhatja az alábbi műveletekhez való hozzájárulást:

a) az ellenőrzéssel kapcsolatos információcseréhez szükséges mechanizmusok és IT hálózatok megteremtése;

b) a halászati tevékenységek ellenőrzésének hatékonyabbá tételét szolgáló új technológiák kikísérletezése és alkalmazása;

c) ellenőrzési szervek tisztviselőinek képzése;

d) új felügyeleti és megfigyelői ütemtervek végrehajtása, olyan regionális halászati szervezetek keretében, amelyeknek a Közösség szerződő fele;

e) ellenőrző, felügyeleti és megfigyelési eszközök beszerzése és korszerűsítése.

Az a), b), d) és e) pont alapján a projektenként nyújtható pénzügyi hozzájárulás felső határa 13200 EUR.

3. cikk

A tagállamok illetékes hatóságai által e határozat alkalmazása ideje alatt vállalt jogi és pénzügyi kötelezettségekből keletkező, a 2. cikkben említett kiadások, amelyek vonatkozásában a Közösségtől semmilyen egyéb pénzügyi támogatást nem vesznek igénybe, pénzügyi hozzájárulás formájában támogatható kiadásoknak minősülnek. Az általános forgalmi adó (áfa) nem minősül támogatható kiadásnak.

A kiadás annyiban minősül támogathatónak, amennyiben azt ténylegesen az ellenőrzési programok végrehajtására használják fel.

4. cikk

(1) A pénzügyi hozzájárulás a tagállamok által 2001. január 1. és 2003. december 31. között ténylegesen kifizetett támogatható kiadásokra vonatkozik.

(2) A 2001 és 2003 közötti időszakban a pénzügyi támogatás tárgyát képező intézkedések végrehajtására vonatkozó pénzügyi referenciaösszeg 105 millió euró. Az évenként esedékes előirányzatokat, a pénzügyi terv keretei között a költségvetési hatóság engedélyezi.

(3) Amennyiben az Európai Unió általános költségvetésében rendelkezésre álló előirányzatok nem tesznek lehetővé pénzügyi hozzájárulást egy tagállam által javasolt összes támogatható kiadáshoz, a közösségi jogszabályokban meghatározott ellenőrzési intézkedések kiadásai élveznek elsőbbséget.

5. cikk

(1) A 2. cikk (a) bekezdésében említett kiadásokhoz nyújtandó pénzügyi hozzájárulások az ellenőrzéssel kapcsolatos információcseréhez szükséges mechanizmusok és informatikai hálózatok létrehozásának támogatható kiadásait fedezik, beleértve az informatikai alkalmazásokat, a számítógépeket és a számítógépes programokat.

(2) A tagállamonkénti éves pénzügyi hozzájárulás nem haladhatja meg a támogatható kiadások 65 %-át.

6. cikk

(1) A 2. cikk (b) bekezdésében említett kiadásokhoz való pénzügyi hozzájárulások a halászati és kapcsolódó tevékenységek fokozott ellenőrzéséhez szükséges új technológiák kikísérletezésének és bevezetésének támogatható kiadásait fedezik.

(2) A tagállamonkénti éves pénzügyi hozzájárulás a támogatható kiadások legfeljebb 50 %-a.

(3) A Bizottság szükség esetén a támogatható kiadásokhoz történő hozzájárulás érdekében a 2. bekezdésben említettnél magasabb hozzájárulásról is dönthet, kiterjesztve a 2847/93/EGK rendelet 3. cikkében említett VMS rendszert a 3. cikk (2) bekezdésében felsoroltakon kívüli hajókra, illetve a hajó mindenkori helyzetén kívüli egyéb információk rögzítésére és elektronikus hajónaplók bevezetésére.

7. cikk

(1) A 2. cikk c) pontjában említett kiadáshoz igényelt pénzügyi hozzájárulásoknak az I. melléklet szabályaival összhangban fedezniük kell az ellenőrzési tevékenységekben részt vevő nemzeti tisztviselők képzésében, többek között a legalább egynapos tanfolyamok és egyéb képzések szervezésében, valamint a nemzeti tisztviselők cseréje során felmerülő költségeket.

(2) A tagállamonkénti éves pénzügyi hozzájárulás nem haladhatja meg a támogatható kiadások 50 %-át.

8. cikk

(1) A 2. cikk d) pontjában említett kiadáshoz igényelt pénzügyi hozzájárulásoknak fedezniük kell az új felügyeleti és megfigyelői ütemtervek végrehajtásának költségeit olyan regionális halászati szervezetek keretében, amelyeknek a Közösség az egyik szerződő fele.

(2) A tagállamonkénti éves pénzügyi hozzájárulás nem haladhatja meg a támogatható kiadás 50 %-át.

9. cikk

(1) A 2. cikk e) pontjában említett kiadáshoz igényelt pénzügyi hozzájárulásoknak fedezniük kell a halászati tevékenységek ellenőrzéséhez, felügyeletéhez és megfigyeléséhez szükséges hajók és repülőgépek beszerzéséhez és korszerűsítéséhez szükséges beruházási költségeket.

(2) A tagállamonkénti éves pénzügyi hozzájárulás nem haladhatja meg a támogatható kiadás 35 %-át.

(3) A Bizottság dönthet a (2) bekezdésben említettnél magasabb, legfeljebb 50 %-os hozzájárulásról az alábbi esetekben:

a) olyan tagállamoknak, amelyek egy kiterjedt kizárólagos gazdasági övezet, kizárólagos halászati övezet vagy kontinentális talapzat ellenőrzését látják el, vagy amelyeknek a tengeri halászat ellenőrzésével kapcsolatban felmerülő aránytalanul sok kötelezettségük van;

b) olyan tagállamoknak, amelyek 2001 és 2003 között minden évben ellenőrzési forrásokat fordítanak egy regionális halászati szervezet olyan szabályozási övezetére, amelynek a Közösség szerződő fele, és amelyben a tagállam lobogója alatt hajózó hajók működnek.

10. cikk

Tagállamonként és évenként a támogatható kiadás legfeljebb 50 %-áig terjedő rendkívüli pénzügyi hozzájárulás adható olyan rendszer megvalósításához, amelynek rendeltetése a közös halászati politika ellenőrzése során felmerülő költségek becslésére alkalmas rendszer megvalósítása. A hozzájárulás a becslési rendszer bevezetése során felmerülő támogatható kiadások finanszírozásához adható, beleértve a tagállamok illetékes hatóságai által végrehajtott különböző ellenőrzési intézkedések költségének kiszámításához szükséges analitikai számviteli eljárások fejlesztését.

11. cikk

Az 50 %-ot meghaladó pénzügyi hozzájárulás tárgyát képező intézkedés éves költségvetési előirányzata nem haladhatja meg a költségvetési keretek 20 %-át.

12. cikk

(1) Azok a tagállamok, amelyek pénzügyi hozzájárulást igényelnek, kötelesek legkésőbb 2001. június 30-ig a Bizottságnak egy előrejelzési programot küldeni azokról a 2001., 2002. és 2003. évi kiadásokról, amelyekhez pénzügyi hozzájárulást igényelnek, kiegészítve azt a hároméves időtartam alatt végrehajtani szándékozott ellenőrzések hároméves programjával.

Az ellenőrzési programnak tartalmaznia kell a tervezett ellenőrzési és felügyeleti intézkedések célkitűzéseit, az előirányzott tényleges műveleti tervet és a várható eredményeket, valamint ki kell terjednie a tagállamban szükséges halászati ellenőrzési tevékenység egészére.

A 2001. június 30. után beérkezett programokat csak az érintett tagállamok által külön is megindokolt kivételes körülmények között veszik figyelembe.

(2) A programoknak tartalmazniuk kell a II. melléklet A. részének 1. és 2. pontjában meghatározott részleteket.

13. cikk

A Bizottság a tagállamok által küldött információk alapján és a II. melléklet A. részének 3. pontjában ismertetett kritériumok figyelembevételével – a 24. cikk (2) bekezdésében megállapított eljárással összhangban – a 2001. év vonatkozásában 2001. október 31-ig, a 2002. év vonatkozásában 2002. június 30-ig és a 2003. év vonatkozásában 2003. június 30-ig dönt az alábbiakról:

a) a folyó költségvetési évre előirányzott kiadások támogathatóságáról;

b) a pénzügyi hozzájárulás mértékéről;

c) a pénzügyi hozzájárulásra vonatkozó feltételekről.

14. cikk

Egy tagállam a Bizottság megalapozott előterjesztése alapján az évi pénzügyi hozzájárulás 50 %-áig előleget folyósíthat. Ezt az összeget később levonják a ténylegesen felmerült támogatható kiadáshoz nyújtott pénzügyi hozzájárulás végleges összegéből.

15. cikk

(1) A tagállamok kiadásaira vonatkozó jogi és pénzügyi kötelezettséget legkésőbb a 13. cikkben említett határozat bejelentésének évét követő naptári éven belül kell vállalni. Amennyiben a meghatározott időn belül a jogi és pénzügyi kötelezettségvállalásra nem kerül sor, az előleget haladéktalanul vissza kell fizetni.

(2) A tagállamoknak az (1) bekezdésben említett jogi és pénzügyi kötelezettségvállalást követő egy éven belül kell teljesíteniük a tervezett kiadásokra vonatkozó kötelezettségvállalásukat.

16. cikk

Amennyiben egy tagállam olyan döntést hoz, miszerint nem valósítja meg a megítélt pénzügyi hozzájárulás tárgyát képező támogatható kiadást vagy annak egy részét, erről haladéktalanul tájékoztatni kell a Bizottságot, jelezve a döntés hatását a tagállam ellenőrzési programjára.

17. cikk

(1) A tagállamok a kiadások felmerülésének évét követő év május 31-ig benyújtják a kiadások megtérítésére vonatkozó igényeiket.

(2) A kiadások megtérítésére vonatkozó igények benyújtása során a tagállamok ellenőrzik és igazolják, hogy a kiadások az e határozatban az építési beruházásra, áru beszerzésére, valamint szolgáltatásnyújtásra irányuló közbeszerzés szerződéseire vonatkozó eljárások összehangolásáról szóló irányelvekben megfogalmazott feltételekkel, valamint a II. melléklet A. részének 4. pontjában megállapított részletes szabályokkal összhangban merültek fel.

(3) Amennyiben a kérelem alapján úgy tűnik, hogy a 2. bekezdésben említett feltételeknek nem tesznek eleget, a Bizottság alaposan áttekinti és megvizsgálja a helyzetet és felkéri a tagállamokat észrevételeik benyújtására. Amennyiben a vizsgálat igazolja a meg nem felelést, a Bizottság határidőt határoz meg a tagállam részére a feltételeknek való megfelelésre. Amennyiben a határidő lejártával a tagállam nem tette meg az ajánlások értelmében szükséges intézkedéseket, a Bizottság jogosult arra, hogy csökkentse, felfüggessze vagy törölje az érintett területen nyújtott pénzügyi hozzájárulást. Az összes jogosulatlanul kifizetett összeget az időszakra vonatkozó kamatokkal együtt kell visszafizetni a Bizottságnak.

(4) A tagállamoknak a kiadás Bizottság általi megtérítését követő további három éven keresztül meg kell őrizniük az alátámasztó okmányokat.

18. cikk

A tagállamok euróban kötelesek benyújtani kiadási programjaikat és a kiadások megtérítésére, valamint az előlegek folyósítására vonatkozó igényeiket. A nem euróban összeállított kiadási programokat nem fogadják el.

A gazdasági és monetáris unió harmadik szakaszában részt nem vevő tagállamok jelzik az alkalmazott árfolyamot.

19. cikk

A tagállamok megadják a Bizottság részére az utóbbi által igényelt, a tagállamok által e határozatban vállalt feladatok teljesítésére vonatkozó információkat.

A tagállamok megadják a Bizottság részére az e határozat alapján biztosított pénzügyi hozzájárulás tárgyát képező ellenőrzési, felügyeleti és megfigyelési források felhasználásának ellenőrzéséhez szükséges összes információt. A tagállamok a Bizottság által a kiadások megtérítését követő további három éven keresztül megőrzik rendelkezésre állóként ezt az információt.

Amennyiben a Bizottság úgy gondolja, hogy ezeket a forrásokat nem a megfelelő célra, illetve nem az e határozatban meghatározott feltételeknek megfelelően használták fel, tájékoztatja erről az érintett tagállamot, amely lefolytatja a szükséges közigazgatási vizsgálatot, amelyben részt vehetnek bizottsági tisztviselők. A tagállam tájékoztatja a Bizottságot a vizsgálat menetéről és megállapításairól, valamint haladéktalanul megküldi a Bizottságnak a vizsgálatot követően elkészített jelentést, értesítve a Bizottságot a megállapítások fő elemeiről. A Bizottság hozhat olyan döntést, miszerint visszaigényli a jogosulatlanul kifizetett összeget és a kérdéses időszakra vonatkozó kamatokat.

20. cikk

A Bizottság elvégzi az általa szükségesnek vélt ellenőrzéseket annak érdekében, hogy megbizonyosodjon arról, hogy a tagállamok eleget tesznek az e határozatban meghatározott feltételeknek és ellátják az itt előírt feladatokat. A tagállamok segítséget nyújtanak a Bizottság által az ellenőrzésekkel megbízott tisztviselőknek.

Az első bekezdés a 2847/93/EGK rendelet 29. cikke sérelme nélkül alkalmazandó.

21. cikk

(1) A tagállamok minden év április 30. előtt közbenső értékelő jelentést küldenek a Bizottságnak – a jelentés tartalmát lásd a III. mellékletben – az előző évi támogatható kiadásokról. A jelentésnek tartalmaznia kell az elért eredmények részletes ismertetését, elemzést a kiadások hatásáról a programok megvalósítására, valamint a programok kiigazítására vonatkozó igényeket a 12. cikk (2) bekezdése alapján.

(2) A tagállamok legkésőbb 2004. május 31-ig a Bizottságnak záró értékelő jelentést – tartalmát lásd a III. mellékletben – küldenek, amely értékeli a pénzügyi hozzájárulás hatását a teljes hároméves programra.

(3) Az (1) és (2) bekezdésben említett információnak lehetővé kell tennie a Bizottság számára a pénzügyi hozzájárulás felhasználásának ellenőrzését.

22. cikk

A Bizottság a tagállamok által a 21. cikk (1) bekezdése értelmében megküldött információk alapján legkésőbb 2003. december 31-ig jelentést küld az Európai Parlamentnek és a Tanácsnak e határozat alkalmazásáról.

23. cikk

E határozat végrehajtásához szükséges, a 13. cikkben említett esetekre vonatkozó intézkedéseket a 24. cikk (2) bekezdésében említett eljárással összhangban kell bevezetni.

24. cikk

(1) A Bizottság munkáját a 3760/92/EGK rendelet 17. cikke alapján létrehozott Halászati és Akvakultúra-ágazati Irányítóbizottság segíti.

(2) Minden olyan esetben, amikor hivatkozás történik erre a bekezdésre, az 1999/468/EK határozat 4. és 7. cikkét kell alkalmazni.

Az 1999/468/EK határozat 4. cikke (3) bekezdésében említett időtartam egy hónap.

(3) A bizottság eljárási szabályzatot fogad el.

25. cikk

Ezt a határozatot 2001. január 1-jétől kell alkalmazni.

26. cikk

Ennek a határozatnak a tagállamok a címzettjei.

Kelt Brüsszelben, 2000. május 29-én.

a Tanács részéről

az elnök

T. Östros

[1] HL C 62. E, 2001.2.27., 276. o.

[2] 2001. április 5-i vélemény (a Hivatalos Lapban még nem tették közzé).

[3] HL L 389., 1992.12.31., 1. o. A legutóbb az 1181/98/EK rendelettel (HL L 164., 1998.6.9, 1. o.) módosított rendelet.

[4] HL L 261., 1993.10.20., 1. o. A legutóbb a 2846/98/EK rendelettel (HL L 358., 1998.12.31., 5. o.) módosított rendelet.

[5] HL L 364., 1989.12.14., 64. o. A legutóbb a 95/528/EK rendelettel (HL L 301., 1995.12.14., 35. o.) módosított rendelet.

[6] HL L 301., 1995.12.14., 30. o.

[7] HL C 172., 1999.6.18., 1. o.

[8] HL L 184., 1999.7.17., 23. o.

--------------------------------------------------

I. MELLÉKLET

A VIZSGÁLATI MUNKÁBAN RÉSZT VEVŐ TISZTVISELŐK KÉPZÉSÉNEK KIADÁSAIRA VONATKOZÓ SZABÁLYOK

1. A tanfolyamok és szemináriumok szervezésével kapcsolatos kiadásoknak fedezniük kell elsősorban a terem bérletét, a tananyag és szemléltető eszközök megvásárlásának vagy bérlésének költségét, a nem nemzeti közigazgatásban vagy közösségi tisztviselőként dolgozó oktatók tiszteletdíját, valamint a részt vevő hazai tisztviselők és az oktatók úti és tartózkodási költségeit.

2. A tagállamok tisztviselőinek cseréje során felmerült kiadásoknak az úti és tartózkodási költségeket kell fedezniük.

3. Útiköltség a tisztviselő állandó lakhelye és a rendeletetési hely közötti oda-vissza út költsége tömegközlekedési eszközzel.

4. Tartózkodási költségek a szállás, az étkezés és a helyi közlekedés költsége.

5. Az úti- és tartózkodási költségeket a megtérítésre vonatkozó nemzeti szabályokkal összhangban kell meghatározni.

--------------------------------------------------

II. MELLÉKLET

A. RÉSZ

1. Az éves kiadások 12. cikkben említett programjának tartalmaznia kell a 2001., 2002. és 2003. évre tervezett kiadásokat, részletezve különösen:

- a kiadások ütemezését,

- új technológiák és IT hálózatok jellegét, költségét, valamint az ellenőrzés célkitűzéseit,

- a vizsgálatokat végző tisztviselők képzésének jellegét, időtartamát, a résztvevők számát, valamint a képzés költségeit és célkitűzéseit,

- vizsgálati és megfigyelő berendezéseknél: műszaki paramétereket, költségeket, tervezett fizetési módot, vizsgálati célkitűzéseket és tervezett felhasználást, beleértve az üzembe helyezés időpontját.

2. A tagállamok kötelesek megküldeni a Bizottságnak az alábbiakra vonatkozó információkat:

- a javasolt kiadás célkitűzései,

- a kiadástól várt eredmények,

- hajók és repülőgépek beszerzésével és korszerűsítésével kapcsolatban ezen eszközök halászati felügyeletre és megfigyelésre történő alkalmazása időtartamának becslése,

- a 95/527/EK határozat alapján nyújtott hozzájárulás korábbi években történt felhasználása,

- az alkalmazást megelőző időszakban a tagállam által végzett tengeri és szárazföldi ellenőrzések hatékonyságának fokozása és a javasolt kiadástól várt előrelépés.

A tagállamok kötelesek továbbá kitölteni és megküldeni a Bizottságnak a B. részben megadott mintákat.

3. Pénzügyi hozzájárulás elbírálása során mérlegelendő kritériumok:

- az ellenőrzési munkához rendelt humán és tárgyi erőforrások nagysága és hatékonysága,

- halászati ellenőrzések terén más tagállamokkal és a Bizottsággal folytatott együttműködés mértéke,

- a tagállamok hozzájárulása az ellenőrzési tevékenységhez és az olyan regionális halászati szervezetek által meghatározott vizsgálati és megfigyelési ütemtervek alapján vállalt kötelezettségek teljesítése, amelyekben a Közösség szerződő fél,

- saját hajók által a nyílt tengeren végzett halászati tevékenység ellenőrzéseinek mértéke,

- a tagállam halászati övezetében folytatott halászati tevékenység sokfélesége,

- a Bizottságnak jelentett fogások számadatainak megbízhatósága és a tagállam képessége a kvóták túllépésének megelőzésére,

- a 95/527/EK határozat vagy a jelen határozat alapján jóváhagyott hozzájárulás tárgyát képező támogatható kiadás végrehajtásának mindenkori állapota,

- a közös halászati politikával kapcsolatban elkövetett jogsértések megelőzésének és felderítésének mértéke, valamint az azokkal szemben tett büntetőintézkedések,

- a nemzeti jogszabályozás, illetve a jogsértések súlyosságával arányos és visszatartó erővel bíró szankciók alkalmazása,

- az 1447/1999/EK rendeletben előírt, a közös halászati politikát súlyosan sértő magatartás felderített eseteinek bizottsági bejelentésére vonatkozó követelmény tiszteletben tartása.

4. A közbeszerzési szerződésekre vonatkozó kitöltött kérdőívekben hivatkozni kell az Európai Közösségek Hivatalos Lapjában közzétett közbeszerzési pályázati felhívásokra. Amennyiben nem tettek közzé felhívásokat a Hivatalos Lapban, a kedvezményezettnek igazolnia kell a Közösség közbeszerzési szerződésekre vonatkozó jogszabályainak tiszteletben tartását.

A Bizottság kérhet bármely, általa a továbbiakban szükségesnek ítélt információt annak eldöntéséhez, hogy tiszteletben tartották-e a Közösség közbeszerzési szerződésekre vonatkozó jogszabályait.

A megtérítés feltétele legalább a tagállam és a szállító között létrejött megállapodás fő elemeit és a fizetési bizonylatot (két példányban) tartalmazó alátámasztó okmányok benyújtása. A megtérítéshez a felmerült kiadások egyes tételeit az összefoglaló nyilatkozaton egyenként kell felsorolni, feltüntetve minden egyes kiadás jellegét, kapcsolódását a javasolt programhoz és áfa nélküli összegét.

B. RÉSZ

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------

III. MELLÉKLET

ÉRTÉKELŐ JELENTÉS TARTALMA

a program célkitűzései

felhasznált források

tényleges kiadás

a program eredményei

a program hatása

a kiadás költséghatékonysága

a Közösség hozzájárulásának hatása

--------------------------------------------------